b'\n_START_ARTICLE_\nSegura-klassen\n_START_SECTION_\nAntimagnetisme\n_START_PARAGRAPH_\nFor at minimere skibenes magnetiske signatur er skibene ikke konstrueret i st\xc3\xa5l men af glasfiber med en PVC-kerne, bekl\xc3\xa6dt med vinyl og polyester. Som en yderligere foranstaltning er de to elektromotorer fabrikeret til at udligne hinandens magnetfelt.\n_START_SECTION_\nFremdrivning\n_START_PARAGRAPH_\nSkibene er udstyret med to dieselgeneratorer, de driver to elektromotorer der er placeret agterst i skibet over vandlinjen for at minimere skibenes undervandsst\xc3\xb8jniveau._NEWLINE_Skibene benytter ikke traditionelle propeller, men et lydl\xc3\xb8st Voith-Schneider fremdrivningssystem, der giver skibene en formidabel man\xc3\xb8vreevne og g\xc3\xb8r dem i stand til at vende p\xc3\xa5 deres egen akse._NEWLINE_Skibenes to RHIB er ogs\xc3\xa5 begge udstyret med st\xc3\xb8jd\xc3\xa6mpede motorer.\n_START_SECTION_\nUdstyr\n_START_PARAGRAPH_\nLigesom sine forg\xc3\xa6ngere r\xc3\xa5der klassen over dykkerudstyr og undervandsdroner (Gayrobot Pluto Plus) der g\xc3\xb8r skibe i klassen i stand til at finde og destruere miner p\xc3\xa5 300 meters afstand. De sidste enheder i klassen blev i stedet udrustet med Kongsberg Minesniper (en fjernstyret undervandsdrone der er i stand til at finde og destruere miner p\xc3\xa5 4.000 meters afstand._NEWLINE_Segura-klassen er desuden udstyret med en skrogmonteret sonar, der kan detektere miner p\xc3\xa5 300 meters afstand. Skibene er udstyret med to kraner samt et dekompressionskammer i tilf\xc3\xa6lde af dykkersyge.'